Pa, seun vas oor ‘polisievoertuig’, wapensFoto: SAPD ŉ Pa en seun is Dinsdagaand in hegtenis geneem nadat polisie in Eldorado Park, suid van Johannesburg, ŉ motor met ŉ blou lig opgemerk en van die pad af getrek het. Lt.kol. Lungelo Dlamini, polisiewoordvoerder, het gesê polisielede wat ’n roetine-patrollie gedoen het, het die voertuig afgetrek en gesien dat dit nie ŉ polisievoertuig is nie. Die 23-jarige bestuurder het beweer dat die voertuig aan sy pa behoort. “Toe die polisie na die polisiestasie wou vertrek waar die verdagte aangehou sou word, het die pa opgedaag, sy aanstellingsertifikaat getoon en hom as ŉ adjudant-offisier geïdentifiseer,” het Dlamini gesê. Later is ontdek dat die pa ŉ voormalige reservis is wat in die vroeë 90’s deur die polisie in diens geneem is. Die man is in hegtenis geneem en die polisie is na sy huis om dit te deursoek. Daar het hulle beslag gelê op verskeie vuurwapens, ammunisie en SAPD-uniforms en -kledingstukke. Die motor is ook geskut, het Dlamini bygevoeg. Die twee sal binnekort in die Protea-landdroshof verskyn op aanklagte van die onwettige besit van vuurwapens, polisie-uniforms en blou ligte.